text: সময় কাটাতে গিয়ে ঋতুপর্ণা বুঝলেন রিতেশ বাংলা ছবিতে কাজ করতে চায় ? – CINEMA CHAPTER
  Jul 21, 2021 ritesh deshmukh, rituparna sengupta
  ঋতুপর্ণা সেনগুপ্ত 'অন্তর্দৃষ্টি' ছবির শ্যুট করছেন মুম্বইয়ে। কয়েক মাস আগে উত্তরাখণ্ডে শ্যুট করেছেন তিনি। তার পর তিনি ফিরেছেন সিঙ্গাপুরে। ফিরেই কোভিডে আক্রান্ত। সেরে উঠে অল্প কিছু দিন হল আবার শুরু করেছেন তাঁর ছবির কাজ। কিন্তু মুম্বইয়ে শ্যুটের অবসরে তাঁর সঙ্গে দেখা গেল কাকে? ঘনিষ্ঠ বন্ধুর মতো মিশছেন দু'জনে! দিব্যি ছবি তুলছেন!
  এ প্রসঙ্গে প্রশ্ন করতেই হাসি আর থামেই না ঋতুপর্ণার। বললেন, 'আরে, আমরা ছবি তুলেছি তাতে কী হয়েছে?'
  ঋতুপর্ণার সঙ্গে হাসি-ঠাট্টায় মেতে ছবি তুলছেন যিনি, তিনি জনপ্রিয় অভিনেতা রীতেশ দেশমুখ। গুঞ্জনের কিছু নেই। ঋতুপর্ণা পরিষ্কার করলেন পুরো বিষয়টা। 'অন্তর্দৃষ্টি' ছবিতে অতিথি চরিত্রে অভিনয় করতে রীতেশ দেশমুখ এক দিনের শ্যুটে এসেছেন। ছবিতে এক পুরস্কার বিতরণী অনুষ্ঠানে তিনি ঋতুপর্ণার বসের ভূমিকায় থাকছেন।
  কিন্তু এত বন্ধু-বন্ধু ভাবের কারণ? ঋতুপর্ণা জানালেন, 'একসময় ডেভিড ধবনের 'ডু নট ডিস্টার্ব'-এ আমি আর রীতেশ কাজ করেছিলাম। তখন থেকে পরিচয় ওঁর সাথে।'
  দেশের বিশিষ্ট সিনেমাটোগ্রাফার কবির লাল 'অন্তর্দৃষ্টি' ছবির পরিচালক। মূল ছবি স্প্যানিশ হরর থ্রিলার 'জুলিয়া' স আইজ' (Julia's Eyes)। কবির লাল এই সিনেমাটির রিমেক করছেন বেশ কয়েকটি ভারতীয় ভাষায়। বাংলা রিমেকের নাম 'অন্তর্দৃষ্টি'। ঋতুপর্ণা তাতে অভিনয় করছেন। সঙ্গে শন বন্দ্যোপাধ্যায়, ইন্দ্রজিৎ চক্রবর্তী। বাংলার আরও কয়েক জন এই ছবিতে অভিনয় করবেন বলে জানা গেছে। প্রসঙ্গত এই ছবির হিন্দি রিমেকে তাপসী পান্নু অভিনয় করবেন।
  'কোনও না কোনও ভাবে তাপসী পান্নুর সঙ্গে তুলনা কি চলে আসবে তবে?' এই প্রশ্নের উত্তরে ঋতুপর্ণা জানালেন, 'তাপসী খুব ভাল অভিনয় করবে। কিন্তু একটা ব্যাপারে আমি এগিয়ে আছি।' একটু সময় নিয়ে কৌতূহলের সঙ্গে উত্তর দিলেন তিনি, 'যতদূর জানি, বাংলা ছবিটি রিলিজ হচ্ছে আগে। আমার কাজই দর্শক প্রথম দেখতে পাবে পর্দায়!'
  অভিনন্দন জানাতেই ঋতুপর্ণা হেসে একটা বড় খবর দিলেন, 'বাংলা ছবির জন্য বিশেষ শ্রদ্ধা আছে রীতেশের। ভাল চিত্রনাট্য পেলেই বাংলা ছবিতে ও কাজ করবে।'